Verżjoni Vidjo: L-Ewwel Martri ta' Ruma " Kotra bla qjies ta' martri baqgħu magħquda bejniethom fl-imħabba bħal aħwa, għax kellhom spirtu wieħed u fidi waħda. Ħabbew lil Kristu f'ħajjithom, u saru jixbhuh f'mewthom għalhekk isaltnu miegħu għal dejjem. " – Żewġ antifoni mil-Liturġija tas-Sigħat tat-Tifkira tal-Ewwel Martri ta' Ruma. L-EWWEL MARTRI TA' RUMA ? – 64 Tagħrif: Fis-sena 64, Ruma ġiet maħkuma u meqruda minn nirien kbar. L-Imperatur Neruni li kien qed jiġi akkużat li hu kien il-kawża tagħhom, malizzjożament tefa' l-ħtija fuq il-komunità Nisranija ta' Ruma, u fetaħ persekuzzjoni l-iktar ħarxa kontriha, li fiha San Pietru u San Pawl flimkien ma' bosta Nsara, nisa u rġiel, żgħażagħ u xjuħ, u tfal subien u bniet, sofrew il-martirju. Uħud mill-Insara mietu maħruqin, oħrajn mikulin mill-annimali selvaġġi, oħrajn mis-swat li qalgħu, u oħrajn mit-turmenti u mill-kefrijiet oħra bla ħniena. Il-Papa San Klement f'ittra li kiteb faħħar il-qlubija u l-paċenzja ta' dawk l-irġiel u n-nisa li hu kien jafhom personalment, u li għoddhom bħala l-fundaturi tal-Knisja ta' Ruma. Din kienet l-ewwel persekuzzjoni maġġuri kontra l-Knisja. Warajha kien hemm oħrajn, kważi waħda wara l-oħra. Fis-sena 313, Kostantinu l-Kbir, bil-famuż Editt ta' Milan ta l-libertà lir-Reliġjon Nisranija. B'hekk l-Insara setgħu jipprattikaw il-kult tagħhom bla ebda xkiel. Hekk tista' tgħid intemmet persekuzzjoni kontinwa ta' 250 sena. Hekk bdiet ħajja ġdida għall-Knisja, perjodu ta' paċi. Imbagħad l-Imperatur Teodosju, fis-sena 381, ipproklama l-Kristjaneżmu bħala r-Reliġjon tal-Istat. Ħsieb : L-għada tal-festa tal-martirju tal-Appostli Pietru u Pawlu, il-Knisja tfakkar il-martirju ta' għadd kbir ta' Nsara li mietu qabilhom fil-belt eterna. L-għadd ta' Insara li mietu martri f'Ruma fl-ewwel snin tal-era nisranija Alla biss jafu. Ta' min isemmi li l-ewwel 31 Papa kienu lkoll martri. Jissemmew biss uħud minnhom li baqgħu magħrufin ħafna, imma ħafna oħrajn, irġiel u nisa, lanqas biss nafu isimhom, imma xorta waħda huma martri li biċ-ċarċir ta' demmhom urew l-imħabba u l-fidi tagħhom fi Kristu li għalih taw ħajjithom kif għamel għalihom Kristu stess meta miet għalihom fuq is-salib biex jifdihom. Ġesù jwiddeb: "Min ifittex li jsalva ħajtu, jitlifha, iżda min jitlifha minħabba fija, isalva." Kristu joffri ħajtu b'sagrifiċċju biex jiftaħ il-bieb tal-ħajja ta' dejjem għalina l-bnedmin. Għalhekk, biex nirbħu l-ħajja ta' dejjem, jeħtiġilna niċċaħħdu minn dik tad-dinja. Imissna mmutu ma' Kristu, biex inqumu miegħu: dan ifisser li kuljum nitgħabbew bit-tbatija u ċ-ċaħda sa ma jkollna l-almu tal-martri u biċ-ċarċir ta' demmna nkunu xhieda għat-tagħlim tiegħu. Il-fidi u l-grazzja tat lil dawn il-martri l-qawwa biex jirbħu l-ġibdiet tal-laħam u tad-demm. Ma abbandunawx lil uliedhom, iżda ħallewhom f'idejn Alla u f'idejn nieshom. Qatt ma nitilfu dak li għandna meta nħalluh biex nobdu 'l Alla. X'kienet tkun id-dinja mingħajr Ġesù ta' Nazaret? Anke l-filosfu u l-istoriku Franċiż Ernest Renan, kritiku qawwi tal-Knisja, jagħraf li "jekk tneħħi l-isem ta' Ġesù mid-dinja tkun bħal ċaqlaqt il-pedamenti." Imma l-mistoqsija l-aktar importanti hija din: "Xi nkun jien mingħajr Ġesù ta' Nazaret?" Huwa dan is-sentiment qawwi li qanqal lill-Appostli u wassalhom biex jaslu sat-trufijiet tad-dinja. Ħadd qatt ma tkellem bħalu dan il-bniedem, għaliex ingħata għal kollox għall-oħrajn sa ma sar xejn. Ħadd ma ordna bħalu lill-baħar u lir-riħ biex jisktu jew lill-ispirti ħżiena li jitturmentaw lill-bnedmin biex iħalluhom fis-sliem. Il-qaddisin, bħal f'leħħa ta' berqa, iltaqgħu mal-persuna ta' Kristu. L-Appostli Pietru u Ġwanni, quddiem it-tribunal li seta' jikkundannahom, mingħajr biża' qalu: "Din hi l-ġebla li intom il-bennejja warrabtu, u li saret il-ġebla tax-xewka. F'ħadd ħliefha ma hemm salvazzjoni, għax imkien taħt is-sema ma hemm isem ieħor mogħti lill-bnedmin li bih aħna għandna nkunu salvi" (Atti 4: 11-12). Santa Tereża Beneditta tas-Salib (Edith Stein) tgħid: "Is-salib irid ikun bħal bandiera li nimxu warajha mgħobbija bit-twegħir kollu tal-ħajja. U mis-salib irid joħroġ l-għerf l-aktar siewi: l-għerf tas-salib." Talba : O Alla, int ikkonsagrajt bid-demm tal-martri l-ewwel ġmiegħi kotrana tal-Knisja ta' Ruma; agħtina li nitwettqu bil-qawwa u l-ħila li dawn il-martri qalbiena wrew fit-taqbida, u li nifirħu dejjem bir-rebħa qaddisa tagħhom. Bi Kristu Sidna. Ammen. (Talba mil-Liturġija tas-Sigħat) Liturġija tas-Sigħat: Agħfas fuq PDF jew WORD biex tniżżel id-dokument. English Version: https://www.catholiccompany.com/getfed/first-christian-martyrs-church-rome-2/ Alternative Reading: https://www.franciscanmedia.org/firsaint-martyrs-of-the-church-of-rome/ Wikipedia: https://en.wikipedia.org/wiki/First_Martyrs_of_the_Church_of_Rome Nota: It-Tagħrif dwar dawn il-qaddisin tal-lum huwa meħud mill-ktieb "Qaddisin fil-Liturġija tal-Knisja Universali", miktub minn Dun Anton Sammut mill-fuljett Signum Fidei . __ATA.cmd.push(function() { __ATA.initDynamicSlot({ id: 'atatags-26942-5ed64ec6bcd68', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });
30 ta' Ġunju: L-Ewwel Martri ta' Ruma